У чаканні вайны з СССР сваё супрацоўніцтва прапанаваў ЦРУ і прэзідэнт Рады БНР Мікола Абрамчык. Наведаўшы беларускі асяродак у Кліўлендзе, ён са здзіўленнем даведаўся, што некаторыя маладыя беларусы так жадалі вярнуцца на Бацькаўшчыну, што пайшлі служыць у амерыканскае войска, каб навучыцца скокаць з парашутам, і такіх налічвалася каля дваццаці. Абрамчык прапаноўваў стварыць з ліку такіх добраахвотнікаў беларускую гвардзейскую роту.